उदयपुर. बिना नंबर के ट्रैक्टर ट्रॉली शहर ही नहीं पूरे जिले में बेरोकटोक दौड़ लगा रहे हैं। पुलिस और परिवहन अधिकारियों की फौरी कार्रवाई से बेपरवाह इनके ड्राइवर और मालिक हादसों के बाद भी बचे रहते हैं।
शुक्रवार को हुए हादसे में एक घर का चिराग बुझ गया, लेकिन पुलिस अभी तक न ड्राइवर को गिरफ्तार कर पाई और न ही ट्रैक्टर मालिक का पता लगा पाई है। जिले में इस तरह के ट्रैक्टरों से पिछले 8 महीनों में 20 से अधिक हादसे हो चुके हैं।
पुलिस हादसों के बाद मौके से फरार हुए ट्रैक्टरों को नंबर के अभाव में तलाश नहीं पाई है। न उनके मालिक का पता चला है और न ड्राइवर पर कार्रवाई हुई है। वे बेखौफ घूम रहे हैं इसके विपरीत इनसे पीड़ित परिवार आज तक अस्पतालों के चक्कर काट रहे हैं। ट्रैक्टर का पता नहीं चलने पर पुलिस ने एफआर लगा दी। इससे न न्याय मिला न मुआवजा।
ट्रैक्टर हादसों पर गौर करें तो शाम के समय ट्रॉली पर लाइट नहीं होना बड़ा कारण बन रहा है। ऐसे ट्रैक्टर नगर निगम सीमा के अलावा पूरे जिले में दौड़ लगा रहे हैं। उनपर न आरटीओ और न ट्रैफिक पुलिस कार्रवाई करती है। बेखौफ इन ट्रैक्टरों से पीछे आने वाले वाहन को अंधेरे में ट्रॉली दिखाई नहीं देती।
दुर्घटनाग्रस्त वाहन का ड्राइवर इसके नंबर भी नहीं देख पाता। पुलिस अज्ञात ट्रैक्टर की एफआईआर दर्ज पर कोर्ट में एफआर लगाकर मामले को बंद कर देती है। शुक्रवार को बारावफात के जुलूस में कारवाड़ी निवासी मुस्तफा (8) की मौत हो गई। उस दौरान बेटे को बचाने के प्रयास में उसके पिता इश्तियाक हुसैन का पैर फ्रैक्चर हुआ। पुलिस ने जिस ट्रैक्टर को जब्त किया है, उसकी ट्रॉली और ट्रैक्टर पर भी नंबर नहीं है।
मौके से फरार हुए ड्राइवर काे पुलिस अभी तक नहीं पकड़ पाई है। न ही ट्रैक्टर मालिक का पता चला है। जिस घर ने चिराग खोया, उसके परिजनों के आंसू थम नहीं रहे। आईओ ओम प्रकाश ने बताया कि मुस्तफा का पोस्टमार्टम कराकर शव परिजनों को सौंपा गया और हॉस्पिटल से इश्तियाक हुसैन को छुट्टी दे दी गई है। एआरटीओ प्रकाश सिंह राठौड़ का कहना है कि नंबर नहीं होने वाले वाहनों पर एमवी एक्ट की धारा 53 में कार्रवाई होती है।
यह है नियम
- ट्रैक्टर के आगे, पीछे सहित ट्रॉली पर नंबर जरूरी।
- ट्रैक्टर ट्रॉली पर भी ब्रेक लाइट और रिफ्लेक्टर जरूरी।
- ट्रॉली की ऊंचाई और चौड़ाई ट्रैक्टर से कम होना जरूरी।
- ट्रॉली में सामान डाले से ऊपर नहीं होना चाहिए।
- शहरी क्षेत्र में ट्रैक्टरों का प्रवेश निषेध होगा।
- ट्रॉली में भरी रेती पर तिरपाल ढंकना जरूरी होगा।
यह है स्थिति
नगर निगम सहित सरकारी विभागों के ट्रैक्टर भी सड़कों पर दौड़ लगाते हैं। इसके अलावा बजरी, सीमेंट और डीजी सेट ढोने में इनका उपयोग शहरी क्षेत्र में बेरोकटोक हो रहा है। इनके नंबर, रिफ्लेक्टर की जांच नहीं होती। कार्रवाई के नाम पर सौ पचास रुपए का चालान बना दिया जाता है।
इसमें दी झूठी रिपोर्ट
रिटायर्ड अधिकारी शांतिलाल मेहता बताते हैं कि हादसे के समय उनके साथ पोता और परिवार था। उस ट्रॉली और ट्रैक्टर पर नंबर नहीं थे। इस पर उन्होंने रिपोर्ट दर्ज कराने के साथ मुख्यमंत्री कार्यालय से आरटीआई में सवाल पूछा। उन्हें आरटीओ ने पांच सात ट्रैक्टर के चालान बनाने की जानकारी दी। जबकि ट्रैक्टर और ट्रॉली पर नंबर, रिफ्लेक्टर, लाइट की जानकारी मांगी थी। उन्होंने इस मामले को लेकर सरकार से उनकी कार पर तेज रोशनी की लाइट लगाने की मांग की है। साथ ही आरटीआई में सही जवाब नहीं देने और नियम की पालना सुनिश्चित नहीं करने पर धरने पर बैठने की चेतावनी दी है।
केस 1. अम्बापोल मेें शुक्रवार को जुलूस के दौरान मुस्तफा (8) को ट्रैक्टर ड्राइवर की लापरवाही से ट्रॉली के नीचे कुचल दिया। हादसे में उसके पिता इश्तियाक का पैर फ्रेक्चर हो गया। पुलिस ने बिना नंबर का ट्रैक्टर जब्त किया है लेकिन ड्राइवर और मालिक का पता लगाने में अब तक नाकाम है।
केस 2. सेवानिवृत्त अधिकारी शांतिलाल मेहता की कार को तीन महीने पहले एक ट्रैक्टर ने सौ फीट रोड पर टक्कर मार दी। पीछा कर उसे रोका तो वह चकमा देकर भाग गया। पुलिस ट्रैक्टर तलाश नहीं पाई और आरटीओ ने आरटीआई पर मुख्यमंत्री को गुमराह करने फौरी कार्रवाइयां कर सूचना दे दी।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva